পর্ণশ্রীতে বৃদ্ধাকে খুনের অভিযোগ, আয়ার হাতেই মৃত্যু!

কলকাতা: কলকাতার পর্ণশ্রী (Parnashree) থানা এলাকার প্রিয়দর্শিনী অ্যাপার্টমেন্টে নৃশংস হত্যাকাণ্ড ঘিরে চাঞ্চল্য। ৬৪ বছরের বৃদ্ধা অনিতা ঘোষের রহস্যজনক মৃত্যুর ঘটনায় এক প্রাক্তন আয়াকে আটক করেছে পুলিশ। ধৃতের নাম সঞ্জু সরকার (৩৪)। পুলিশের প্রাথমিক তদন্তে উঠে এসেছে, টাকার দাবিকে কেন্দ্র করেই এই খুনের ঘটনা ঘটে (District news)।

পুলিশ সূত্রে জানা গিয়েছে, রবিবার সকাল প্রায় ৯টা নাগাদ পার্নাশ্রী থানায় একটি অস্বাভাবিক মৃত্যুর খবর আসে। তৎক্ষণাৎ পুলিশ ৩৯৬/৯, বেচারাম চট্টোপাধ্যায় রোডের ওই ফ্ল্যাটে পৌঁছয়। ততক্ষণে গুরুতর জখম অবস্থায় অনিতা ঘোষকে তাঁর ছেলে নারায়ণা হাসপাতাল, বেহালায় নিয়ে গিয়েছিলেন। সেখানে চিকিৎসকেরা তাঁকে মৃত বলে ঘোষণা করেন।

আরও পড়ুন: ‘নেতাজির প্রপৌত্রকেও নাগরিকত্বের প্রমাণ?’ SIR নোটিসে প্রশ্নের মুখে নির্বাচন কমিশন

তদন্তে পুলিশ জানতে পারে, সঞ্জু সরকার নামে এক মহিলা এই ঘটনায় সন্দেহভাজন। তাঁকে আটক করে পার্নাশ্রী থানায় এনে জিজ্ঞাসাবাদ শুরু হয়। জেরায় অভিযুক্ত মহিলা নিজের অপরাধের কথা স্বীকার করেছে বলে পুলিশ জানিয়েছে। অভিযুক্তের দাবি, প্রায় দু’বছর আগে সে অনিতা ঘোষের বাড়িতে কয়েকদিন আয়া হিসেবে কাজ করেছিল। রবিবার সকালে সে বাড়িতে গিয়ে টাকার দাবি করে। অনিতা ঘোষ টাকা দিতে অস্বীকার করলে দু’জনের মধ্যে বচসা বাধে।

পুলিশের দাবি, সেই সময় অভিযুক্ত একটি ধারালো ছুরি দিয়ে অনিতা ঘোষের থুতনি ও পেটের অংশে আঘাত করে। আত্মরক্ষার চেষ্টা করতে গিয়ে ধস্তাধস্তিতে অভিযুক্তের শরীরেও আঘাত লাগে। গুরুতর জখম হয়ে অনিতা ঘোষ অচেতন হয়ে পড়েন। এরপর অভিযুক্ত আলমারি থেকে সোনা ও নগদ টাকা নিয়ে পালানোর চেষ্টা করে। চিৎকার শুনে প্রতিবেশীরা ছুটে এসে অভিযুক্তকে ধরে ফেলেন এবং পুলিশে খবর দেন।

উল্লেখ্য, মৃতার স্বামী অরূপ ঘোষ পক্ষাঘাতগ্রস্ত ও শয্যাশায়ী। তাঁদের ছেলে আলাদা ফ্ল্যাটে থাকেন। ঘটনার পর এলাকায় তীব্র আতঙ্ক ছড়িয়েছে। পুলিশ জানিয়েছে, অভিযুক্তের বিরুদ্ধে খুন ও লুটের ধারায় মামলা রুজু করা হচ্ছে এবং গ্রেফতারের প্রক্রিয়া চলছে।